《春山》
宋代·卫宗武

青山四时好，春至尤盛丽。
润泽散冲融，华滋出枯悴。
云根鳞甲动，风柯羽旄曳。
群芳间点染，一碧互经纬。
组绣列障陈，缋画崇屏倚。
嵬昂如帝尊，黼黻俨衣被。
我老得余暇，时来领胜事。
穿云度舟楫，披雾纵屐履。
涓泉幽响生，鸣鸟繁声脆。
天然成妙奏，人籁恶可拟。
息游返靖庐，纷华以静对。
独坐勘古书，冥观参物理。
光景犹驹驰，色象亦蝉蜕。
至人善观山，夫岂悦浮靡。
懿此静秀姿，万古挹清致。

作者简介：卫宗武约公元？年至一二八九年字洪父，（一作淇父）自号九山，嘉兴华亭人。生年不详，卒于元世祖至元二十六年。淳佑间历官尚书郎，出知常州。罢官闲居三十余载，以诗丈自娱。宋亡，不仕。宗武著有《秋声集》八卷，《国史经籍志》传于世。诗文气韵冲澹，有萧然自得之趣。